”Multe decizii ale PDL au indus confuzie în PDL. Nu am înţeles de ce nu poate avea propriul candidat la prezidenţiale”, a mai declarat Monica Macovei, în opinia căreia Klaus Iohannis nu a dovedit ca reprezintă dreapta, că apără staul de drept şi vrea anticorupţie.

”Nu mă înscriu în niciun alt partid politic. Voi candida independent pentru funcţia de preşedinte al României pentru că sunt convinsă că românii merită un preşedinte al lor”, a declarat Monica Macovei.

"Astăzi demisionez din PDL, nu este un gest pripit. Am reflectat la această decizie, ce se întâmplă astăzi în PDL este greşit şi din acest motiv am decis să demisionez", a afirmat Monica Macovei.

Ea a spus că PDL s-a trezit cu un candidat care nu este al PDL şi nu a prezentat o viziune pentru România, nu ştie unde să ducă România, nu a avut niciodată ca prioritate statul de drept şi nu s-a pronunţat pentru susţinerea luptei anticorupţie.

"În ultimii ani, domnul Iohannis a făcut înţelegeri atât cu Ponta, cât şi cu Voiculescu, cu toţii ştim că este numit premierul Grivco, cel propus de Ponta şi Voiculescu pentru a fi premier al României, asta nu ne arată că crede în statul de drept şi în lupta anticorupţie", a afirmat Macovei.

Monica Macovei a mai spus că mulţi membri ai PDL au întrebat-o de ce li se impune un candidat care a fost împotriva PDL când se încălca statul de drept şi a arătat că şi ea şi-a pus această întrebare şi nu a găsit un răspuns.

Macovei a mai spus că şi ea este o adeptă a unităţii dreptei, dar numai după ce PNL va clarifica de ce în ”marţea neagră” a votat pentru superimunitate, de ce a votat pentru reducerea atribuţiilor Curţii Constituţionale în 2012.

Monica Macovei a mai spus că dintre toţi candidaţii ea este singura care poate menţine relaţia României cu vestul, cu Statele Unite şi cu NATO: "Un preşedinte independent prezintă garanţia că România merge spre vest, că România rămâne în NATO şi că modelele politice nu sunt în China şi nici Rusia, cum încearcă Ponta să ne inducă (...) Dintre toţi candidaţii eu sunt singura care poate menţine relaţia România-Vest, cu Statele Unite, cel mai important stat din NATO. Am dovedit acest lucru. Sunt singura care a luptat împotriva corupţiei şi pentru Statele Unite e important acest lucru".

Ea a mai spus că nu are în spatele ei o maşinărie de partid şi acest lucru o face deosebită de ceilalţi candidaţi. În legătură cu strângerea semnăturilor pentru candidatura sa la Preşedinţie, Macovei a spus că are încredere că va aduna numărul necesar: "Semnăturile se adună din toată ţara, vin în fiecare zi loturi de semnături. Am încredere că vom aduna numărul de semnături necesare".

Preşedintele PDL, Vasile Blaga, a declarat, vineri, la Craiova, că, potrivit Statutului partidului, în momentul în care va candida independent, Monica Macovei va fi automat radiată din rândurile membrilor formaţiunii democrat-liberale: “Avem un statut foarte clar, care spune la articolul 20 că, în momentul în care domnia sa va candida independent, automat este la radiere, la capitolul radieri, va fi radiată din rândurile membrilor Partidului Democrat, este radiată automat şi acest articol este prins în statut”.

Întrebat de jurnalişti dacă acest lucru nu aduce prejudicii imaginii partidului, liderul PDL a răspuns: ”Am spus din primul moment că da, mai ales că domnia sa nu a fost oprită niciun moment să participe la o competiţie internă în partid. Eu nu ştiu un alt candidat în afara domnului Iohannis care să fi fost desemnat mai democratic de propria structură politică şi aici mă refer la Alianţa Creştin Liberală şi de marele partid liberal. Pe de o parte, a fost competiţia internă câştigată de Cătălin Predoiu şi a fost etapa a doua, aşa cum ne-am înţeles, între PDL şi PNL - o competiţie între domnul Cătălin Predoiu şi domnul Iohannis. Ce ne bucură pe noi, azi, este că noi toţi, în frunte cu domnul Predoiu, suntem azi cei mai mari suporteri ai domnului Iohannis şi vom fi în această campanie”.

Monica Macovei spunea, joi, că va lua ”foarte curând” o decizie în privinţa relaţiei sale cu PDL.

Întrebată în legătură cu relaţia sa cu PDL, Macovei a afirmat: "Ajung la o decizie foarte curând şi o voi comunica".